Oscar Pistorius hoor eers later oor vonnisPistorius tydens Vrydag se hofverrigtinge. Foto: Alon Skuy/Times Media Group/Pool Masipa het die saak tot 13 Oktober uitgestel. “Ek het die voorleggings deur die advokate oorweeg. Die onus rus op die staat om die hof te oortuig dat dit nie in belang van geregtigheid is dat die beskuldigde se borg verleng word nie. Ek is nie oortuig nie,” het Masipa gesê. Staatsaanklaer Gerrie Nel het vroeër aangevoer dat tronkstraf ŉ moontlikheid vir Pistorius is en sy borg nie verleng moet word nie. Hy het bygevoeg dat Pistorius niks het wat hom in Suid-Afrika hou nie, aangesien hy al drie sy eie eiendomme verkoop het en by sy familie woon. “Dit is nie in die belang van geregtigheid om ŉ beskuldigde, wat in die hooggeregshof skuldig bevind is aan die nalatige moord van die oorledene, op borgtog vry te laat nie.” Nel het gesê Pistorius was ook in Julie in ŉ “voorval” by ŉ nagklub in Sandton betrokke terwyl hy tydens die verhoor op borgtog vrygelaat is. Pistorius se familie het die voorval na die tyd bevestig en gesê sy optrede was “onwys” en deel van sy “self-benadelende gedrag”. Nel het gesê dié gedrag moet in ŉ ernstige lig beskou word nadat ŉ kenner gesê het Pistorius kan ŉ selfmoordrisiko wees. Adv. Barry Roux, Pistorius se regsverteenwoordiger, het aangevoer die onus berus by die staat om te bewys waarom Pistorius nie op borgtog vrygelaat moet word nie. “Hy het tydens die verhoor aan al sy borgtogvoorwaardes voldoen, en daar is geen rede om nou anders te dink nie,” het Roux gesê. Hy het gesê Pistorius het al sy eiendomme verkoop om sy regonkoste te dek en dit is ŉ verdere bewys dat Pistorius die regstelsel respekteer. “Dit was ŉ lang en duur verhoor.” Klik hier om die hooftrekke van die hofverrigtinge gratis op Maroela Media te volg.